
REFERAT
Cu privire la atribuirea de denumiri la o intrare respectiv o stradă şi schimbarea  denumirii unui bulevard din Municipiul Timişoara

Se propune spre analiză Comisiilor din cadrul Consiliului Local al Municipiului Timişoara, materialul întocmit de Direcţia Urbanism, Serviciul Banca de Date Urbană şi Cadastru şi Comisia de Atribuire sau Schimbare de Denumiri la Strazi, Parcuri, Piete, etc., constituită prin Dispozitia Primarului nr.2626/26.11.2008 şi actualizată prin Dispozitiile nr.1389/20.07.2010, nr.66/12.01.2012, nr.1095/24.09.2012, nr.628/22.02.2013, respectiv nr.1518/01.10.2013, comisie care propune atribuirea de denumiri la o intrare respectiv o stradă şi schimbarea  denumirii unui bulevard din Municipiul Timişoara, conform listei cu propunerile de denumiri transmisă prin adresa nr. UR2013 – 12186 / 30.12.2013 respectiv retransmisă prin adresa nr.UR2013 – 12186 / 24.07.2014 către comisia judeţeană de denumiri constituită în baza Ordinelor Prefectului nr.293/28.05.2012 şi nr.817/24.07.2006, listă aprobată de către comisia municipală de denumiri prin Procesul Verbal de Şedinţă din 04.12.2013, semnat de membri comisiei, cu modificările stabilite de comisia judeteană de denumiri în sensul inversării denumirilor intrării şi străzii.
În şedinţa din data de 04.12.2013 s-a propus, de către Comisia de Denumiri a Primăriei Municipiului Timişoara ca:


-Intrarea nouă, din ZONA  MUREŞ-MUSICESU, tronsonul 1, situată între străzile Gavril Musicescu şi Mureş, perpendiculară pe str. Gavril Musicescu între imobilele cu numerele 125 şi 127, conform planului de situaţie anexat, să poarte denumirea INTRAREA „JOSEF KLAPKA”, la propunerea comisiei municipale de denumiri; JOSEF KLAPKA (n.1786 în Arad – d. 12 mai 1863), a fost un tipograf şi editor timişorean, a înfiinţat prima bibliotecă publică de împrumut din Imperiul Austro – Ungar (1815), a fost primar al Timişoarei între anii 1819 – 1833. Comisia Municipală de Atribuire sau Schimbare de Denumiri a hotărât în şedinţa din data de 06.08.2013, ca intrării în cauză să i se atribuie denumirea INTRAREA „EMIL ŞAIN”, la propunerea FUNDAŢIEI CULTURAL UMANITARĂ GENESA cu sediul pe str. Episcop  Augustin Pacha nr.2 ap.28. Prin Hotărârea nr.32 din data 04.11.2013, cu anexa 1, Comisia Judeţeană de denumiri a respins denumirea „EMIL ŞAIN”, propusă pentru tronsonul respectiv, „cu menţiunea de a se propune o altă denumire a unei personalităţi mai relevante, prin valoarea culturală”.

-Strada nouă din ZONA CETATE, tronsonul 2, situată între strada Eugeniu de Savoya şi strada Proclamaţia de la Timişoara, perpendiculară pe acestea, între imobilele cu numerele poştale nr.5 şi nr.7 de pe str. Proclamaţia de la Timişoara, conform planului de situaţie anexat, să poarte denumirea STRADA „PETRE ŢUŢEA” la propunerea domnului viceprimar Dan Diaconu; PETRE ŢUŢEA (n. 6 octombrie 1902, Boteni, Jud. Argeş – d. 3 decembrie 1991, Bucureşti), a fost un eseist, filosof, economist şi om politic comunist, apoi legionar român, supranumit un Socrate român, datorită preocupărilor filosofice şi a rolului educativ, a publicat foarte puţin înainte de 1989, scrierile şi interviurile sale fiind difuzate prin toate mediile după prăbuşirea regimului comunist. Născut în familia unui preot ortodox a urmat Facultatea de Drept la Universitatea din Cluj, ajungând doctor în Drept administrativ, Magna cum laude (1929). A fost referent în Ministerul Comerţului şi Industriei (1933), ataşat la Legaţia Economică Română din Berlin (1933-1934), şef de secţie la Ministerul Economiei Naţionale (1936-1939), şef de secţie în Ministerul Comerţului Exterior (1940), a îndeplinit funcţii în cadrul Guvernului Naţional – Legionar instaurat după 6 septembrie 1940. Este arestat de către autorităţile comuniste, anchetat fără condamnare timp de 5 ani (1948-1953), arestat din nou, condamnat la 10 ani închisoare în 1957, condamnat în urma unui nou proces la 18 ani muncă silnică, din care a executat 8 ani, în mare parte la Aiud, sub observaţia permanentă a securităţii comuniste după eliberare în 1964.

-Bulevardul cu denumirea „DR. IOSIF BULBUCA”, fost tronson al bulevardului LIVIU REBREANU, din ZONA SPITALUL JUDEŢEAN – SOARELUI, tronsonul 3, situat între Calea Martirilor 1989 şi Calea Buziaşului, conform planului de situaţie anexat, să îşi schimbe denumirea în BULEVRDUL „LIVIU REBREANU”. Denumirea veche „LIVIU REBREANU” a tronsonului respectiv a fost schimbată prin Hotărârea Consiliului Judeţean Timiş nr.23/1993 în denumirea actuală „DR. IOSIF BULBUCA”. Revenirea la denumirea veche prin schimbarea denumirii bulevardului „DR. IOSIF BULBUCA”, în Bulevardul „LIVIU REBREANU” se face la propunerea domnului Primar Nicolae Robu, supusă dezbaterii comisiei de către domnul viceprimar Dan Diaconu.

Prin adresa nr. SC2014 - 22569 / 27.08.2014 Instituţia Prefectului ne-a transmis Hotărârea nr.33 din data 10.07.2014, cu anexa 1, a Comisiei Judeţene privind atribuirea sau schimbarea de denumiri, prin care a aprobat lista cu propunerile transmise de noi, cu amendamente constând în inversarea între ele a denumirilor propuse, stabilind pentru Intrarea nouă, din ZONA  MUREŞ-MUSICESU, tronsonul 1, denumirea STRADA „PETRE ŢUŢEA”  în loc de INTRAREA „JOSEF KLAPKA”, respectiv pentru Strada nouă din ZONA CETATE, tronsonul 2, denumirea INTRAREA „JOSEF KLAPKA”, în loc de STRADA „PETRE ŢUŢEA”,însă avizul Comisiei Judeţene privind atribuirea sau schimbarea de denumiri, are caracter consultativ, conform art.5 alin.(1) din Ordonanţa Guvernului României nr.63 din 29 august 2002 actualizată.

In anexa nr.1 este prezentat Tabelul privind atribuirea şi schimbarea de denumiri, Procesul Verbal de Şedinţă al Comisiei Municipale din 04.12.2013 şi Hotărârea nr.33 din data 10.07.2014, cu anexa 1 a Comisiei Judeţene privind atribuirea sau schimbarea de denumiri, iar în anexa nr.2 sunt prezentate planurile de situaţie.

